CELEX: 
Language: sk
Date: 2021-01-20 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení nariadenie Európskeho parlamentu a Rady (EÚ) 2018/848, pokiaľ ide o požiadavky na skupiny prevádzkovateľov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Po prijatí nového nariadenia o ekologickej poľnohospodárskej výrobe, ktoré nadobudne účinnosť 1. januára 2022, je potrebné prijať delegované nariadenie, ktorým sa mení nariadenie (EÚ) 2018/848 s cieľom doplniť ďalšie ustanovenia o skupinách prevádzkovateľov. Odvetvie ekologickej poľnohospodárskej výroby musí mať právnu istotu, pokiaľ ide o pravidlá, ktoré sa budú uplatňovať na skupinu prevádzkovateľov, a členské štáty EÚ potrebujú dostatok času na začlenenie týchto pravidiel do svojich vnútroštátnych právnych predpisov.
            
            
               2.KONZULTÁCIE PRED PRIJATÍM AKTU
            
            
               O tomto akte prebehli podrobné diskusie s členskými štátmi v rámci skupiny expertov na ekologickú poľnohospodársku výrobu, ako aj s hlavnými organizáciami zastupujúcimi odvetvie ekologickej poľnohospodárskej výroby, konkrétne s IFOAM, COPA-COGECA a EOCC. Pri vypracovaní týchto pravidiel GR AGRI úzko spolupracovalo s inými generálnymi riaditeľstvami v oblastiach ich špecifických odborných znalostí. Okrem toho boli informovaní aj partneri v rámci WTO a uskutočnili sa verejné konzultácie. 
            
            
               3.PRÁVNE PRVKY DELEGOVANÉHO AKTU
            
            
               V tomto delegovanom akte sa stanovujú dodatočné pravidlá týkajúce sa skupín prevádzkovateľov.
            
            
               DELEGOVANÉ NARIADENIE KOMISIE (EÚ) …/…
            
            
               z 20. 1. 2021,
            
            
               ktorým sa mení nariadenie Európskeho parlamentu a Rady (EÚ) 2018/848, pokiaľ ide o požiadavky na skupiny prevádzkovateľov  
               
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007
                  1
               , a najmä na jeho článok 36 ods. 3,
            
            
               keďže:
            
            
               (1)V článku 36 ods. 1 nariadenia (EÚ) 2018/848 sa stanovujú určité požiadavky na skupiny prevádzkovateľov. V záujme harmonizovaného výkladu geografickej blízkosti členov skupiny prevádzkovateľov by sa malo výslovne uviesť, že činnosti členov sa majú vykonávať v tej istej krajine. 
            
            
               (2)Na účely stanovenia minimálnych požiadaviek týkajúcich sa zriadenia a fungovania systému vnútorných kontrol (ICS) by sa mali vymedziť tieto aspekty: registrácia členov, vnútorné inšpekcie, schvaľovanie nových členov alebo nových výrobných jednotiek alebo činností existujúcich členov, odborná príprava inšpektorov systému vnútorných kontrol, opatrenia v prípadoch nedodržiavania súladu a vnútorná vysledovateľnosť. 
            
            
               (3)V tejto súvislosti by sa mala doplniť požiadavka vymenovať správcu systému vnútorných kontrol a jedného alebo viacerých inšpektorov systému vnútorných kontrol, aby sa zabezpečilo riadne vykonávanie systému vnútorných kontrol zo strany príslušného personálu.
            
            
               (4)S cieľom zabezpečiť harmonizovaný rámec posudzovania pre systém vnútorných kontrol je okrem toho vhodné uviesť zoznam situácií, ktoré sa majú považovať za nevyhovujúce.
            
         
         
            
               (5)Nariadenie (EÚ) 2018/848 by sa preto malo zodpovedajúcim spôsobom zmeniť.
            
            
               (6)V záujme jasnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848,
            
            
               PRIJALA TOTO NARIADENIE:
            
            
               Článok 1
            
            
               Zmeny nariadenia (EÚ) 2018/848
            
            
               Článok 36 nariadenia (EÚ) 2018/848 sa mení takto:
            
            
               1.  Odsek 1 sa mení takto:
            
            
               a) Písmeno e) sa nahrádza takto:
            
            
               „e) je zložená iba z členov, ktorých výrobné činnosti alebo prípadné doplňujúce činnosti uvedené v písmene a) prebiehajú vo vzájomnej zemepisnej blízkosti v tom istom členskom štáte alebo v tej istej tretej krajine;“;
            
            
               b) V písmene g) sa dopĺňa tento odsek:
            
            
               „Systém vnútorných kontrol (ICS) zahŕňa zdokumentované postupy týkajúce sa: 
            
            
               i)registrácie členov skupiny;
            
            
               ii)vnútorných inšpekcií, ktoré zahŕňajú ročné vnútorné fyzické inšpekcie na mieste u každého člena skupiny a všetkých ďalších inšpekcií založených na riziku, ktoré vždy plánuje správca systému vnútorných kontrol a vykonávajú inšpektori systému vnútorných kontrol, ktorých úlohy sú vymedzené v písmene h); 
            
            
               iii)schválenie nových členov v existujúcej skupine alebo prípadne schválenie nových výrobných jednotiek alebo nových činností existujúcich členov na základe schválenia správcom systému vnútorných kontrol, ktoré vychádza zo správy o vnútorných inšpekciách; 
            
            
               iv)odbornej prípravy inšpektorov systému vnútorných kontrol, ktorá sa má uskutočniť aspoň raz ročne a ktorej súčasťou má byť posúdenie znalostí, ktoré účastníci získali;
            
            
               v) odbornej prípravy členov skupiny týkajúcej sa postupov systému vnútorných kontrol a požiadaviek nariadenia;
            
            
                vi) kontroly dokumentov a záznamov; 
            
            
               vii)opatrení v prípadoch nedodržiavania súladu zisteného počas vnútorných inšpekcií vrátane následných opatrení;
            
            
               viii)vnútornej vysledovateľnosti, ktorá preukazuje pôvod produktov dodaných do spoločného marketingového systému skupiny a umožňuje sledovanie všetkých produktov všetkých členov vo všetkých fázach, ako je výroba, spracovanie, príprava alebo uvádzanie na trh, vrátane odhadu a krížovej kontroly výnosov každého člena skupiny;“;
            
            
               c) dopĺňa sa toto písmeno h):
            
         
         
            
               „h) vymenuje správcu systému vnútorných kontrol a jedného alebo viacerých inšpektorov systému vnútorných kontrol, ktorí môžu byť členmi skupiny. Ich pozície sa nekombinujú. Počet inšpektorov systému vnútorných kontrol musí byť primeraný a zodpovedajúci najmä druhu, štruktúre, veľkosti, produktom, činnostiam a výstupom ekologickej poľnohospodárskej výroby skupiny. Inšpektori systému vnútorných kontrol sú spôsobilí, pokiaľ ide o produkty a činnosti skupiny.
            
            
               Správca systému vnútorných kontrol: 
            
            
               i)overuje oprávnenosť každého člena skupiny, pokiaľ ide o kritériá stanovené v písmenách a), b) a e);
            
            
               ii)zabezpečuje, aby medzi každým z členov a právnym subjektom, ktorý zastupuje skupinu, existovala písomná a podpísaná dohoda o členstve, ktorou sa členovia zaväzujú: 
            
            
               –dodržiavať toto nariadenie, 
            
            
               –zúčastňovať sa na systéme vnútorných kontrol a dodržiavať postupy systému vnútorných kontrol vrátane úloh a zodpovedností, ktoré im pridelil správca systému vnútorných kontrol, a povinnosti viesť záznamy; 
            
            
               –umožniť prístup do výrobných jednotiek a priestorov a byť prítomný pri vnútorných inšpekciách vykonávaných inšpektormi systému vnútorných kontrol a úradných kontrolách vykonávaných príslušným orgánom alebo prípadne štátnou inšpekčnou organizáciou či súkromnou inšpekčnou organizáciou, sprístupniť im všetky dokumenty a záznamy a podpísať správy o inšpekciách;
            
            
               –prijať a vykonať opatrenia v prípade nedodržiavania súladu podľa rozhodnutia správcu systému vnútorných kontrol alebo príslušného orgánu alebo prípadne štátnej inšpekčnej organizácie či súkromnej inšpekčnej organizácie v danom časovom rámci;
            
            
               –bezodkladne informovať správcu systému vnútorných kontrol o podozrení na nedodržiavanie súladu;
            
            
                iii)vypracúva postupy systému vnútorných kontrol a príslušné dokumenty a záznamy, aktualizuje ich a sprístupňuje ich inšpektorom systému vnútorných kontrol a v prípade potreby členom skupiny;
            
            
               iv)vypracúva zoznam členov skupiny a priebežne ho aktualizuje; 
            
            
               v)prideľuje úlohy a zodpovednosti inšpektorom systému vnútorných kontrol;
            
            
               vi)je styčným bodom medzi členmi skupiny a príslušným orgánom alebo prípadne štátnou inšpekčnou organizáciou či súkromnou inšpekčnou organizáciou vrátane žiadostí o výnimky;
            
            
               vii)každoročne overuje vyhlásenia o konflikte záujmov inšpektorov systému vnútorných kontrol; 
            
            
               viii)plánuje vnútorné inšpekcie a zabezpečuje ich primerané vykonávanie v súlade s plánom správcu systému vnútorných kontrol uvedeným v písmene g) druhom odseku bode ii);
            
            
               ix)zabezpečuje primeranú odbornú prípravu inšpektorov systému vnútorných kontrol a vykonáva každoročné hodnotenie spôsobilostí a kvalifikácií inšpektorov systému vnútorných kontrol;
            
            
               x)schvaľuje nových členov či nové výrobné jednotky alebo nové činnosti existujúcich členov; 
            
            
               xi)rozhoduje o opatreniach v prípade nedodržiavania súladu v súlade s opatreniami systému vnútorných kontrol stanovenými zdokumentovanými postupmi podľa písmena g) a zabezpečuje následné opatrenia; 
            
            
               xii) rozhoduje o subdodávateľských činnostiach vrátane využitia subdodávateľov na úlohy inšpektorov systému vnútorných kontrol a podpisuje príslušné dohody alebo zmluvy.
            
            
               Inšpektor systému vnútorných kontrol:
            
         
         
            
               i)vykonáva vnútorné inšpekcie členov skupiny v súlade s harmonogramom a postupmi stanovenými správcom systému vnútorných kontrol;
            
            
               ii)vypracúva správy o vnútorných inšpekciách na základe vzoru a predkladá ich v primeranom čase správcovi systému vnútorných kontrol;
            
            
               iii)pri vymenovaní predkladá písomné a podpísané vyhlásenie o konflikte záujmov a každoročne ho aktualizuje;
            
            
               iv)zúčastňuje sa na odbornej príprave.“;
            
            
               2. V odseku 2 sa dopĺňa tento pododsek:
            
            
               „Za nedostatky systému vnútorných kontrol sa považujú minimálne tieto situácie:
            
            
               a)výroba, spracovanie, príprava alebo umiestnenie produktov na trh od členov alebo výrobných jednotiek, ktorých pôsobenie v skupine bolo pozastavené/zrušené;
            
            
               b)umiestnenie produktov na trh, v prípade ktorých správca systému vnútorných kontrol zakázal pri označovaní alebo reklame používať odkaz na ekologickú poľnohospodársku výrobu;
            
            
               c)pridanie nových členov do zoznamu členov alebo zmena činností existujúcich členov bez toho, aby sa dodržal postup vnútorného schvaľovania;
            
            
               d)nevykonanie každoročnej fyzickej inšpekcie na mieste u člena skupiny v danom roku; 
            
            
               e)neuvedenie členov, ktorých členstvo bolo pozastavené alebo boli zo zoznamu členov vyškrtnutí;
            
            
               f)závažné odchýlky v zisteniach medzi vnútornými inšpekciami, ktoré vykonali inšpektori systému vnútorných kontrol, a úradnými kontrolami vykonanými príslušným orgánom alebo prípadne štátnou inšpekčnou organizáciou či súkromnou inšpekčnou organizáciou;
            
            
               g)závažné nedostatky pri ukladaní primeraných opatrení alebo pri vykonávaní potrebných následných opatrení v reakcii na nedodržiavanie súladu, ktoré zistili inšpektori systému vnútorných kontrol alebo príslušný orgán, prípadne štátna inšpekčná organizácia či súkromná inšpekčná organizácia;
            
            
               h)neprimeraný počet inšpektorov systému vnútorných kontrol alebo ich neprimerané spôsobilosti, pokiaľ ide o druh, štruktúru, veľkosť, produkty, činnosti a výstupy ekologickej poľnohospodárskej výroby skupiny.“
            
            
               Článok 2
            
            
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 1. januára 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 1. 2021
            
         
         
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 150, 14.6.2018, s. 1.